ukuba usawoti futhi kuchaza ukuba unembeza ophilayo phakathi kwabantu. kuyamangaza kakhulu ukuthi kwesinye isikhathi kugilwa imikhuba obala emphakathini, kungashiwo lutho ngamakristu. kubi lokho, ngoba ngokwanda kobusawoti bethu emphakathini izigilamkhuba nezigelegeqe zifanele ukwesaba ukuvela obala ngezinengiso zazo. uma kwenzeka ukuthi isidakwa noma isiphukuphuku singabi namahloni namahlazo aso, khuza--bo wemkristu! ube usawoti wangempela. ukuba usawoti nokukhanya akugcini lapho bakwethu. nakulezi zinsuku lapho kubhaliswa khona ukuze sizokwazi ukuvota ngokhetho oluzayo ngonyaka--2019, asikwazi ukupheza ukuba usawoti, cha! nakulokho, masingabuzi kuqala ukuthi “thina abohlanga” sifunani, noma abanye babuze “thina indlu emhlophe” sifunani. cha, masibuze kuqala uma sibhalisa: “ngonyaka ozayo uma sizokhetha, yiliphi iqembu elizodumisa igama likankulunkulu oziqintathu ngaphezu kwamanye amaqembu na? yiliphi iqembu elizomisa imithetho ehambisana nezwi likankulunkulu na?” niyabona bakwethu, asikwazi ukulahla ubusawoti bethu nasokhethweni. uthe ujesu wothanda umakhelwane wakho njengalokho uzithanda wena. umkristu akakwazi ukukhethela iqembu elizondana nomakhelwane wami, ngoba ujesu kristu inkosi yakho mfowethu akakuvumeli ukwenza lokho. uyezwa na? ukwehlukaniswa kwebhayibheli nendlela okubanga ngayo izwe lethu kusiholele kuleyo ndawo esikuyo manje: kukhona ukuzondana phakathi kwezinhlanga; kukhona ukudubulana kwezimbangi; kukhona ukwanda kwezidakamizwa; kukhona ukuzifunela okwakho kuphela. kubi konke lokho bakwethu. masibe usawoti kukhanye ukukhanya kukajesu kristu phakathi kwethu, kukhanyiselwe izwe nezwekazi lethu lonke! makrestu, ujehova, unkulunkulu oyedwa vo, oziquntathu – ubaba, nendodana, nomoya ongcwele anibusise. amen.